LO i Trondheim og omegn er i det overordnede enig i visjonen om et grønnere samfunn. Det er viktig at hovedprinsippene i klimaavtalen som ble inngått i Glasgow i 2021 blir fulgt opp av Trondheim kommune i alle enheter på en realistisk, fornuftig og ikke-fordyrende måte. Vi er også enige i at Karbonavgift til fordeling (KAF) er et viktig område å satse på for Trondheim kommune.

### Derfor ønsker vi at delmål 1.1 tilføres et ekstra kulepunkt som sier noe om byens forpliktelser:

#### «Følge opp klimaavtalen fra 2021 inngått i Glasgow og implementere den der det er nødvendig for å oppfylle avtalens vilkår på egen hånd».

Kollektivtransport er en stor og viktig del av løsningen på utslipp, men det må gjøres i samråd med partene i bedriftene som håndterer kollektivtransporten. Det er viktig at kollektivtransporten fortsetter å settes i stand til å bli et attraktivt og naturlig valg som transportmiddel i Trondheim Kommune. Derfor foreslår vi å endre kulepunkt 4 under delmål 1.1 fra «Fremme infrastruktur for klima- og miljøvennlig transport» til «Sørge for at infrastruktur og logistikken av miljøvennlig transport prioriteres i veiplanlegging og tas inn som en del av trepartssamarbeidet i arbeidslivet»

Også skjermingen av landbruksjord vil i de neste årene være av vesentlig betydning og man må sørge for at bevaring av våre naturlige matkamre blir en absolutt prioritet som en del av løsningen. Den fruktbare landbruksjorda som i flere 100 år har blitt dyrket på en kløktig og god måte, må vernes slik at fremtidige generasjoner nyter godt av lokal mat og råvarer. Vi mener at delmål 1.5 må forsterke nettopp dette ved å endre siste kulepunkt i delmål 1.5 fra «Bevare landbruks- og naturområder gjennom en arealnøytral byutvikling der vi fortetter eksisterende byggeområder» til «Sikre landsbruks- og naturområder gjennom en byutvikling som ivaretar grøntareal i Trondheim kommune i tråd med en arealnøytral byutvikling».

- 2. Trondheim er en by med sterke fellesskap

LO i Trondheim og omegn slutter opp omdette delmålet og især sosial trygghet. En levende by med levende mennesker er avhengig av at når man tenker utvikling, enten det er sosial utvikling eller byutvikling i form av bydeler, så tenker man på de som har minst fra før. For LO i Trondheim og omegn er det viktig at alle har et sted å bo og at Trondheim kommune må etablere en tredje boligsektor som sørger for at alle har mulighet, både økonomisk og sosialt, til å ha et sted å bo. Det handler om livskvalitet og trygghet. Trondheim kommune har også et særskilt ansvar for å legge til rette for og sørge for at alle barn har en god oppvekst med gode læringsmuligheter. Flere stillinger inn mot barnehage- og skolesektoren i Trondheim må også være et fokusområde om man skal sikre barn en trygg og inkluderende oppvekst i byen vår. Derfor foreslår vi å endre kulepunkt 3 i delmål 2.1 fra «Sikre alle barn en god oppvekst med inkluderende felleskap i barnehage og skole» til «Sikre nok årsverk i oppvekst- og utdanningssektoren slik at alle barn kan ivaretas og inkluderes i barnehage og skole».

### Den teknologiske utviklingen skjer hurtig og myndighetene legger nå til rette for at offentlig kommunikasjon i hovedsak skal skje digitalt fremover.

#### Det er særlig viktig at Trondheim kommune tilrettelegger slik at arbeidstakere og innbyggerne kan inkluderes og fungere i det digitale samfunn.

Fagfolk må stå i fokus i samfunnsplanleggingen av Trondheim kommune. Skal vi sikre et lærende fellesskap for barn og unge, må vi ha fagkvalifisert personell inn utover statens minsterammer. Det må derfor settes fokus på fagarbeideren til de relevante yrkesgruppene fra barne- og ungdomsarbeider til miljøarbeider til pedagoger for å oppnå det lærende miljøet som sikrer våre barn. Derfor ønsker vi å endre kulepunkt 4 i delmål 2.2 til «Sørge for at fagutdannede / fagfolk blir satt i fokus for å legge til rette for inkluderende og lærende fellesskap i barnehage og skole»

Kommuneplanens samfunnsdel 2020-2032 - høringssvar fra LO i Trondheim og omegn 27.05.22